Poliisin, Kelan, Tullin ja Veroviraston palvelut nurin – syynä palvelunestohyökkäys

Yleinen hätänumero 112 toimii häiriöstä huolimatta.

Muun muassa poliisin, Kelan, Tullin ja Veroviraston sähköinen asiointi on parhaillaan nurin. Poliisi kertoo Twitterissä häiriön johtuvan Suomi.fi-tunnistuksessa olevan vikatilanteen vuoksi.

Suomi.fi on julkisen hallinnon asiointipalveluiden yhteinen tunnistautumisjärjestelmä.

Väestörekisterikeskus vahvistaa häiriön johtuvan palvelunestohyökkäyksestä.

Suomi.fin ICT-johtaja Mira Holmroos-Kolarin mukaan hyökkäyksen ensimmäiset merkit nähtiin kello 12, ja se tulee ulkomailta. Viimeinen onnistunut kirjautuminen Suomi.fin kautta tapahtui kello 12.55. Tämän jälkeen palvelu on ollut tavoittamattomissa.

Viranomaiset ovat ryhtyneet vastatoimenpiteisiin palvelujen toimintaan saamiseksi. Käytännössä tämä tarkoittaa ulkomailta tulevan tietoliikenteen rajoittamista.

Myös poliisin, käräjäoikeuksien tai maistraattien puhelimet mykistyivät päivällä. Häiriön syystä ei ole tietoa. Toistaiseksi ei ole tietoa, onko asioilla yhteyttä toisiinsa.

Viestintäasiantuntija Mari Nyyssönen Hätäkeskuslaitoksesta vahvistaa, että yleinen hätänumero 112 ja Hätäkeskuslaitoksen verkkopalvelut ovat toimineet normaalisti.

Uutista päivitetty lisätiedoilla.